በክልሉ በክረምት የበጎ ፈቃድ አገልግሎት ከሰባት ሚሊዮን በላይ ወጣቶች እንደሚሳተፉ ተጠቆመ
አዲስ አበባ:- በኦሮሚያ ክልል በዘንድሮው የክረምት የበጎ ፈቃድ አገልግሎት ከሰባት ሚሊዮን በላይ ወጣቶችን በተለያዩ ፕሮግራሞች ላይ በማሳተፍ ማህበረሰቡን ተጠቃሚ ለማድረግ መታቀዱን የክልሉ ሴቶች፣ ወጣቶችና ህፃናት ቢሮ ገለጸ። 
የቢሮው ምክትል ኃላፊ አቶ ሁሴን አባዚናብ የዘንድሮውን በክልሉ የሚካሄደውን የወጣቶች የበጎ ፈቃድ አገልግሎት ቅድመ ዝግጅትን አስመልክተው በሰጡት ጋዜጣዊ መግለጫ እንደገለጹት፤ በዘንድሮው የክረምቱ የበጎ ፈቃድ አገልግሎት ከሰባት ሚሊዮን በላይ ወጣቶች ማህበረሰቡን ተጠቃሚ በሚያደርጉ በደም ልገሳ፣ በችግኝ ተከላ፣ ኮሮና ቫይረስን በመከላከል፣ በአካባቢ እንክብካቤና ጽዳት እንዲሁም ለአቅመ ደካሞችና አዛውንቶች ድጋፍ በማድረግ ስራ ላይ የሚሰማሩ ይሆናል። 
ምክትል ኃላፊው እንዳብራሩት፤ የክልሉ የወጣቶች የበጎ ፈቃድ ፕሮግራም “እኔ ለወገኔ” በሚል መሪ ቃል የፊታችን ቅዳሜ ሰኔ 6 ቀን 2012 ዓ.ም በይፋ የሚጀመር ሲሆን፤ ለሶሰት ወራት በሚቆየው የወጣቶች የበጎ ፈቃድ መርሃ ግብር ከወጣቶች 10 ሺህ ዩኒት ደም ለመሰብሰብ መታሰቡንም ገልጸዋል።
ወጣቶቹ ከክልሉ ባሻገር በሌሎች አካባቢዎችና ክልሎች እንዲሁም የኢትዮጵያ ህዳሴ ግድብ ድረስ የሚዘልቅ የበጎ አድራጎት ሥራ እንዲያከናውኑ እቅድ መዘጋጀቱን ጠቁመው፤ በወጣቶቹ ሁለንተናዊ ተሳትፎ የአገሪቱን ብልጽግና ለማፋጠንና አንድነትን ለመፍጠር ከወዲሁ ታቅዶ እየተሰራ እንደሚገኝ ተናግረዋል። 
አቶ ሁሴን በክረምት ወጣቶች የበጎ ፈቃድ አገልግሎት በሚሰጡበት ወቅት የዕርስ በዕርስ ግንኙነታቸውን የሚያጠናክሩበትና የሚያዳብሩበት ከመሆኑም በላይ ያሳደጋቸውን ማህበረሰብ በበጎ ፈቃደኝነት ያለምንም ክፍያ በራስ ተነሳሽነት በተደራጀና በተጠናከረ መንገድ የሚያገለግሉበት መርሃ ግብር መሆኑን አብራርተዋል።
በአገሪቱ ከተጋረጠው የጤና ቀውስ አንጻር ከመቼውም ጊዜ በላይ ወጣቶች በዘንድሮው የወጣቶች የበጎ ፈቃድ አገልግሎት ላይ በነቂስ ወጥተው በመሳተፍ ወገኖቻቸውን ባላቸው እውቀትና ጉልበት እንዲያገለግሉም ጥሪ አቅርበዋል። 
የክልሉ ወጣቶች ሊቀመንበር አቶ አዱኛ አሰፋ በበኩላቸው፤ በክልሉ በዘንድሮው የአረንጓዴ አሻራ መርሃ ግብር ይተከላሉ ተብሎ ከታቀደው ሶስት ነጥብ አምስት ቢሊዮን ችግኞች ውስጥ ሁለት ቢሊዮኑ በበጎ ፈቃደኛ ወጣቶች እንደሚተከል ተናግረዋል።
አገራዊ አንድነትን ለማጠናከር የክልሉ በጎ ፈቃደኛ ወጣቶች በክልሉ ብቻ ሳይሆን በሌሎች ክልሎችም ያላቸውን ፍቅር ደም በመለገስ እንዲገልጹና ችግኝ በመትከል በጋራ ታሪክ እንዲሰሩ የማድረግ ስራ እንደሚሰራ አቶ አዱኛ ገልጸዋል።
የዘንድሮው የክልሉ ወጣቶች የክረምት የበጎ ፈቃድ አገልግሎት የፊታችን ቅዳሜ ሰኔ ስድስት ቀን 2012 ዓ.ም በችግኝ ተከላና በደም ልገሳ መርሃ ግብር እንደሚጀመር ታውቋል።
አዲስ ዘመን ሰኔ 3/2012ሶሎሞን በየነ